Din it-taqsima tippreżenta l-fatti u l-figuri li huma disponibbli rigward il-kwistjonijiet li tittratta l-Green Paper. Mhux l-aspetti kollha li jissemmew fis-sezzjoni nru. 4 “Mistoqsijiet” tad-dokument huma msemmija f’dan l-anness, minħabba li mhux bilfors jeżisti materjal ta’ sostenn għal kull aspett.

1.1.Strumenti eżistenti u infurzar

1.1.1.Il-livell Nazzjonali

F'termini wesgħin, meta niġu għas-servizzi tal-akkomodazzjoni turistika, it-tip ta' politika jvarja b'mod sinifikanti. Fl-2013, sar kwestjonarju li stieden lill-Istati Membri sabiex jiddeskrivu regoli nazzjonali dwar is-sikurezza tas-servizzi tal-akkomodazzjoni turistika (fost servizzi oħrajn). Mill-24 Stat Membru li ppreżentaw l-informazzjoni, 21 irrappurtaw l-eżistenza ta’ leġiżlazzjoni ġenerali li tkopri s-servizzi bħala kategorija (jew leġiżlazzjoni ġenerali dwar is-sikurezza tas-servizz, jew fuq is-sikurezza tal-prodott, jew dwar il-protezzjoni tal-konsumatur jew fuq is-sikurezza fuq il-post tax-xogħol), filwaqt li 17-il Stat Membru rrappurtaw leġiżlazzjoni settorjali dettaljata fir-rigward tas-servizzi ta’ akkomodazzjoni, flimkien ma' awto-regolazzjoni f'6 każijiet. 2 Stati Membri ma rrappurtaw la politiki orizzontali u lanqas politiki settorjali.

L-iskrinjar tal-kontenut tal-leġiżlazzjoni settorjali li ġiet irrappurtata ta lok għal paragun aktar dettaljat fl-Istati Membri. L-awtoritajiet rilevanti ngħataw lista ta’ servizzi marbuta mas-sikurezza (ara t-tabella ta’ hawn taħt) u ġew mitluba jindikaw liema minnhom kienu preżenti fil-leġiżlazzjoni nazzjonali tagħhom. Mis-16-il Stat Membru fejn il-leġiżlazzjoni settorjali hija fis-seħħ (AT, BE, CY, CZ, DE, EL, ES, ET, FR, HR, IT, LT, LU, MT, PL, PT, SK), il-maġġoranza kbira jinkludu obbligi relatati mal-kundizzjoni tal-post; fi 8 każijiet jeżisti l-obbligu ġenerali sabiex ikunu pprovduti biss servizzi siguri u f’10 każijiet huma meħtieġa obbligi relatati mal-kwalifiki ta’ dawk li jipprovdu servizzi. Min-naħa l-oħra, huma biss nofs dawk l-Istati Membri (DE, EL, CZ, HR, LU, MT, PL, PT, SK) li jeħtieġu bil-liġi li jiġu stabbiliti awtoritajiet biex jimmonitorjaw u jieħdu azzjoni. Barra minn hekk, 5 Stati Membri biss (LU, MT, CZ, PL, EL) jinkludu servizzi għall-identifikazzjoni u għall-valutazzjoni tar-riskji, u f’2 Stati Membri biss (CZ, PL) hemm obbligu li jiġu nnotifikati l-awtoritajiet dwar riskji u aċċidenti relatati mal-forniment ta’ servizz - għodda essenzjali għal skopijiet ta’ paragun madwar l-UE.

Il-grafika ta’ hawn taħt turi l-kontenut tal-leġiżlazzjoni settorjali eżistenti tas-17-il Stat Membru li qegħdin jirrappurtaw.

1.1.2.Il-livell Ewropew

Il-libertà li jiġu pprovduti servizzi hi regolata bl-Artikoli 56-62 TFUE. B'mod aktar speċifiku, id-Direttiva 2006/123/KE dwar is-Servizzi fis-Suq Intern timmira sabiex tiffaċilita l-libertà ta' stabbiliment għal fornituri ta’ servizzi u l-moviment liberu tas-servizzi, li jagħmilha aktar faċli għal fornituri ta’ servizzi fl-UE li joperaw fi kwalunkwe Stat Membru ieħor tal-UE. Is-sikurezza tas-servizzi mhix speċifikament is-suġġett tad-Direttiva. Madankollu, l-Artikolu 18 tad-Direttiva jippermetti derogi mil-libertà li jiġu pprovduti servizzi (l-Art. 16) skont kundizzjonijiet speċifiċi u f'każijiet partikolari li għandhom x'jaqsmu mas-sikurezza tas-servizzi. Stat Membru riċevitur jista', skont dawk il-kundizzjonijiet japplika fuq bażi eċċezzjonali r-rekwiżiti tiegħu għal fornitur ta’ servizz partikolari ġdid fir-rigward tal-forniment ta' servizz speċifiku. Skont il-kundizzjonijiet tal-Artikolu 23 tad-direttiva, l-Istati Membri jistgħu jiżguraw li l-fornituri ta’ servizzi li s-servizzi tagħhom jippreżentaw riskji diretti u partikolari għas-saħħa u s-sikurezza jkollhom assigurazzjoni ta’ responsabbiltà xierqa. L-obbligu għall-assistenza reċiproka għall-Istat Membru tal-istabbiliment ikopri, b'mod partikolari, informazzjoni dwar ir-riskju ta' ħsara serja għas-saħħa jew għas-sikurezza (Art. 29.3). Fl-aħħarnett, l-Artikolu 26 jipprovdi qafas ta' miżuri volontarji għat-titjib tal-kwalità f’dak li għandu x’jaqsam maċ-ċertifikazzjoni jew mal-valutazzjoni ta' attivitajiet ta’ fornituri ta’ servizzi, l-iżvilupp ta’ karti ta’ kwalità jew tikketti u karti kif ukoll l-iżvilupp ta' standards volontarji Ewropej għas-servizzi.

Fir-rigward tas-sikurezza tas-servizzi relatati mat-turiżmu, m'hemm ebda leġiżlazzjoni komprensiva fil-livell tal-UE. L-uniku strument li jirrigwarda s-sikurezza fl-akkomodazzjoni turistika huwa r-Rakkomandazzjoni tal-Kunsill 86/666 dwar is-sikurezza f’każ ta’ nar f’lukandi eżistenti, li tiddefinixxi l-istandards minimi ta' sikurezza għal-lukandi kollha fl-UE (ta’ dawk li jesgħu mill-inqas 20 persuna), u tirrakkomanda li l-Istati Membri jieħdu kull miżura xierqa biex jiggarantixxu li dawn l-istandards ta' sikurezza jidħlu fis-seħħ meta l-liġijiet eżistenti ma jkunux biżżejjed.

Barra minn hekk, numru ta’ strumenti tal-UE u inizjattivi fl-oqsma differenti ta' politika (eż. REACH, prodotti tal-kostruzzjoni, sikurezza fuq il-post tax-xogħol, kwalifiki professjonali, ambjent u vjaġġi b’kollox inkluż) jistgħu jikkontribwixxu direttament jew indirettament għas-sikurezza tas-servizzi tal-akkomodazzjoni turistika.

Bħala eżempju, fil-qafas tal-implimentazzjoni tar-Regolament tal-Prodotti tal-Kostruzzjoni (UE) 305/2011, il-Kummissjoni talbet lil CEN/CENELEC biex jiżviluppaw malajr kemm jista' jkun standard armonizzat dwar traċċaturi tal-monossidu tal-karbonju. L-istandard se jissorvelja ċ-ċertifikazzjoni minn terzi għal dawn il-prodotti u ser jiżgura sensittività xierqa u indikazzjoni ta’ tmiem il-ħajja.

1.1.3.Monitoraġġ u infurzar

L-uniku strument Ewropew eżistenti li jirregola s-sikurezza f’każ ta’ nar fl-akkomodazzjoni turistika huwa non-vinkolanti min-natura tiegħu u għalhekk m’hemm l-ebda infurzar obbligatorju. F'Ġunju 2001, il-Kummissjoni ppreżentat rapport dwar l-applikazzjoni tar-rakkomandazzjoni fl-Istati Membri. Ir-rapport jikkonkludi li għalkemm ir-rakkomandazzjoni ikkontribwiet biex jiżdied il-livell ta 'sikurezza fil-lukandi madwar l-UE, l-istandards minimi ta' sikurezza preskritti fir-rakkomandazzjoni ma nkisbux kompletament.

Fuq l-inizjattiva tagħhom stess, l-FTO-ABTA (il-Federation of Tour Operators li amalgamat mal-British Travel Association) wettqet studju fl-2009 dwar jekk il-fornituri ta’ akkomodazzjoni turistika li japplikaw il-metodi tal-ispezzjoni u r-rappurtar tal-industrija tar-Renju Unit, humiex konformi mar-regoli eżistenti dwar is-sikurezza f’każ ta’ nar, inkluża r-Rakkomandazzjoni 86/666. 2,123 proprjetà li jkopru 10 Stati Membri tal-UE ġew spezzjonati jew mill-impjegati tal-operaturi tal-ivjaġġar (jiġifieri persunal tal-lukandi mħarreġ apposta jew persunal speċjalist tas-saħħa u s-sikurezza) jew minn konsulenti esterni.

L-istudju ppreżenta sommarju tal-klassifikazzjonijiet tal-propjetà skont il-pajjiż, li jissuġġerixxi differenzi nazzjonali kbar fl-istandards tas-sikurezza f’każ ta’ nar f’kumplessi turistiċi: bħala sostenn fil-fiduċja fl-informazzjoni miġbura, l-istudju enfasizza li ma jista' jkun hemm l-ebda motiv possibbli biex ir-rekords l-operatur turistiku stess (kemm jekk huma prodotti awto-ġenerati kif ukoll jekk huma prodotti tal-konsulent) juru stampa inqas sodisfaċenti tal-proprjetà minn dik misjuba.

Stat Membru Il-lukanda mhix tajba għall-użu jew għandha nuqqasijiet kbar Il-lukanda għandha nuqqasijiet serji li għandhom jitranġaw immedjatament Il-lukanda għandha nuqqasijiet li għandhom jitranġaw mill-aktar fis possibbli Is-sikurezza tan-nar fil-lukanda hija ta’ livell aċċettabbli – kull nuqqas huwa ta’ natura minuri u jista’ jitranġa faċilment L-ammont ta’ lukandi vverifikati L-Awstrija 43% 32% 11% 15% 324 Il-Bulgarija 22% 32% 14% 32% 76 Ċipru 10% 19% 16% 55% 186 Franza 31% 15% 27% 28% 199 Il-Greċja 12% 19% 12% 57% 292 L-Italja 20% 22% 11% 46% 171 Malta 16% 19% 14% 52% 64 Il-Portugall 11% 13% 12% 64% 171 Spanja 6% 19% 17% 58% 640 TOTAL 2123

Barra minn hekk, l-istudju kkonkluda li 38% tal-propjetajiet ivverifikati mill-operaturi tal-ivjaġġar u l-konsulenti tagħhom x'aktarx li ma jkunux konformi mar-Rakkomandazzjoni 86/666 dwar is-Sikurezza f’każ ta’ nar fil-Lukandi Eżistenti.

1.2.Kwistjonijiet transversali